钦定古今图书集成/历象汇编/庶征典/第080卷 > 《观象玩占》 > 周
## 钦定古今图书集成/历象汇编/庶征典/第080卷 > 《观象玩占》 > 周

### 成王三十四年雨金于咸阳

按《史记周本纪》。不载。　按《竹书纪年》云云。

按：《述异记》：“周成王时，咸阳雨金。”今咸阳有雨金原。

### 襄王二十八年宋雨螽

按《春秋鲁文公三年》“秋，雨螽于宋。”　按《左传》，“坠而死
也。”　按《公羊传》，“雨螽者何？死而坠也。何以书？记异也。
外异不书，此何以书？为王者之后，记异也。”　按《穀梁
传》，外灾不志，此何以志也？曰“灾甚也。其甚奈何？茅茨
尽矣。著于上，见于下，谓之雨。”

按：《汉书五行志文公三年》“秋，雨螽于宋。”刘向以为，先
是宋杀大夫而无罪，有暴虐赋敛之应。《穀梁传》曰：“上
下皆合，言甚。”董仲舒以为，宋三世内取大夫，专恣杀
生不中，故螽先死而至。刘歆以为，螽为谷灾，卒遇贼
坠而死也。

### 威烈王七年雨金

按：《史记周本纪》不载。　按《封禅书》，“栎阳雨金。秦献公自以为得金瑞，故作畦畤栎阳，而祀白帝。”〈按文献通考作显王

七年

### 赧王三十一年雨血

按《史记周本纪》不载。　按《文献通考》，赧王三十一年，
雨血。齐千乘、博昌之间，方数百里，雨血沾衣。时燕昭
王伐齐，齐湣王出奔，为楚将淖齿所弑。